Pasojat e ndërhyrjes në Siri
Shumë ekspertë shtrojnë pyetjen se çfarë do të ndodhë pas sulmeve “të kufizuara” të Shteteve të Bashkuara në Siri
Presidenti Barack Obama po konsultohet me udhëheqësit e Kongresit para se të vendosë nëse do të ndërmarrë një sulm ushtarak kundër Sirisë në përgjigje të akuzave se regjimi i Damaskut përdori armë kimike kundër popullatës siriane. Presidenti Obama thotë se nëse vendos të sulmojë Sirinë, operacioni ushtarak do të jetë “i kufizuar”. Ai thotë se objektivi do të jetë dobësimi i aftësisë së Sirisë për të përdorur armë kimike tani dhe në të ardhmen. Christopher Hill, që ka shërbyer si ambasador amerikan në Irak dhe i dërguar i posaçëm në Kosovë në periudhën 1996-99, mbështet sulmet e kufizuara ushtarake. Ambasadori Hill thotë se është shumë e rëndësishme që komuniteti ndërkombëtar të dërgojë një sinjal të fuqishëm se kushdo që përdor këto armë do të përballet me pasoja. Gjenerali në pension, Anthony Zinni, i cili ishte komandant i operacionit ushtarak që Shtetet e Bashkuara ndërmorrën kundër Irakut në vitin 1998, është dakord me ambasadorin Hill. Shumë ekspertë shtrojnë pikërisht këtë pyetje: Çfarë do të ndodhë pas sulmeve “të kufizuara” të Shteteve të Bashkuara në Siri? Zoti Zinni thotë se ndërhyrja ushtarake amerikane do të forcojë padyshim fraksionet rebele, që bashkëpunojnë me elementë të al-Kaidës, në luftën e tyre kundër forcave qeveritare siriane. Skenarë të tjerë përfshijnë sulme të grupit militant shi’it Hezbollah kundër objektivave perëndimore dhe izraelite, ndërkohë që disa analistë thonë se forcat siriane mund të përdorin më shumë armë kimike kundër rebelëve dhe civilëve. Lidhur me reagimin e botës arabe ndaj një sulmi ushtarak amerikan në Siri, gjenerali Zinni thotë se ka të ngjarë që ai të jetë i përzjerë. Por zoti Zinni thotë se një gjë është e sigurtë. Zoti Zinni thotë se ky akt i dytë ka të ngjarë t’i vërë kundër njera tjetrës grupet e opozitës në Siri, pas regjimit të Assadit.